Gangnes korsbåndskadet igjen - hele sesongen i fare
Det var Oppland Arbeiderblad som først melte at Gangnes skadet seg på trening i Østerrikske Stams. Han ble operert onsdag kveld. «Gangnes landet bakpå etter et hopp på cirka 111 meter. Han skadet venstre kne og røk korsbåndet. 27-åringen har gjennomført en vellykket operasjon ved en privat klinikk i Innsbruck i kveld.» heter det i en pressemelding fra Norges skiforbund. Medisinsk koordinator og manuellterapeut Lars Haugvad undersøkte Gangnes på stedet etter uhellet i bakken. Han sier i pressemeldingen at det på sykehuset ble det bekreftet funn på avrevet fremre korsbånd og meniskskade. Det ble besluttet at det beste var å operere kneet umiddelbart. – Det er selvfølgelig kjipt og kjempekjedelig for Kenneth og det norske laget, men vi får ikke gjort noe med dette. Tidspunktet er riktignok ikke så verst med tanke på at Kenneth kan komme tilbake mot slutten av sesongen sier landslagstrener Alexander Stöckl. Gangnes tok VM-sølv i januar - mener han ble fradømt gulletGangnes røk korsbåndet første gang i 2010, og i september 2013 ble han på nytt satt kraftig tilbake som følge av en ny korsbåndskade. Den pådro han seg i sommer-Grand Prix-rennet i østerrikske Hinzenbach, og ble altså operert i Innsbruck. Da var karrieren truet, og landslagstrener Alexander Stöckl omtalte Gangnes som en medisinsk sensasjon i desember i fjor. Begge gangene var det det høyre kneet som ble rammet. Denne gangen er det det venstre, men veien tilbake blir trolig svært tøff for 27-åringen. – Dette har selvsagt vært en emosjonell greie, med tanke på alt Kenneth har vært gjennom tidligere, men vi velger å konsentrere oss om å hjelpe ham tilbake. Han har vist styrke i slike situasjoner tidligere og kommer til å gjøre det igjen. Vi skal gjøre vårt for å få han tilbake, og en av de viktigste jobbene i den sammenhengen er å sørge for at når han er frisk igjen så er det verdens beste hopplag som står klar for ham, sier hoppsjef Clas Brede Bråthen til NTB. PS! Det er ikke bare Gangnes som har vært fryktelig uheldig med gjentagende skader den siste tiden. Det er bare to dager siden fotballspiller Vamouti «Dio» Diomande slo opp bruddet i kneskåla han pådro seg forrige sesong.
Kenneth Gangnes (27) har pådratt seg en alvorlig korsbåndskade for tredje gang, og hele sesongen er i fare for den norske hoppstjernen.